Wes-Kaapse matrieks moet opskud om by SAPD aan te sluitArgieffoto: Phillip Bruwer Die voorsitter van die parlement se portefeuljekomitee oor polisie vra Wes-Kaapse matrieks wat belangstel in ŉ loopbaan in wetstoepassing, moet teen Vrydag by hul naaste polisiestasie aansoek doen om by die SAPD aan te sluit. Matrikulante van dié provinsie wat ŉ bydrae tot hul gemeenskap wil lewer en wil dien om Suid-Afrika veiliger te maak, word aangemoedig om aansoek te doen om opleiding in die polisiediens te ondergaan. Francois Beukman, voorsitter van die komitee, sê Wes-Kaapse jong mense tussen 18 en 30, wat gr. 12 geslaag het en fiks is, kan gebruik maak van die SAPD se eerste werwingsgeleentheid van 2019. “Ons kort toegewyde, gemotiveerde en energieke jong mense wat ŉ verskil aan die misdaadsituasie in die land wil maak en deur hul voorbeeld wil lei,” sê Beukman. Die komitee is heeltemal ten gunste van die SAPD se streng keuring en psigometriese toetse waaraan aansoekers onderwerp word om te verseker dat net die beste kandidate gekies word. Voornemende polisiebeamptes moet geen bande met misdadige elemente hê nie en die profiel van ŉ wetstoepasser pas.